สังคมข่าวหุ้น
*แตะ 1,500 จุด
25 ม.ค. 2564

เกียรติก้อง ว่องไวยากร
*แตะ 1,500 จุด
*ตลาดหุ้นไทยยังแกว่งไซด์เวย์ ส่วนหนึ่งจากการปรับพอร์ตของนักลงทุนรับหุ้นน้องใหม่โออาร์ของค่ายปตท. อีกส่วนหนึ่งขายทำกำไรหลังดัชนีแตะ 1,500 จุด ขณะที่สถานการณ์ระบาดไวรัสโควิดยังน่าเป็นห่วง ตัวเลขไม่มีลดมีแต่เพิ่มทุกวัน แม้ว่ารัฐจะพยายามเปิดกิจการต่าง ๆ ให้ทำมาหากินกันไปก่อน แต่ก็ไม่สามารถเรียกความเชื่อมั่นของนักลงทุนได้ ตราบใดที่วัคซีนยังไม่มา แนวรับ 1,490 จุด แนวต้าน 1,520 จุด
*OR ฮอตจริง ๆ จองซื้อกันล้นหลาม ล่าสุดกรุงไทยยืนยันระบบจองซื้อหุ้น OR ทำงานได้ปกติ สามารถจองซื้อได้ถึงเวลา 12.00 น. วันที่ 2 กุมภาพันธ์นี้ โดยมีสิทธิได้รับจัดสรรหุ้นทุกคน ใครที่จองเกินขั้นต่ำ 300 หุ้น ก็ต้องไปลุ้นว่าจะได้หรือเปล่า ส่วนหุ้นใหญ่อย่างกระทรวงการคลังก็ใช้สิทธิเต็มแม็ก ไปตามระเบียบ
*อรรถพล ฤกษ์พิบูลย์ ประธานเจ้าหน้าที่บริหารและกรรมการผู้จัดการใหญ่ บมจ.ปตท. (PTT) มั่นใจผลการดำเนินงานในปีนี้มีโอกาสดีขึ้น ตามภาวะเศรษฐกิจโลกฟื้นตัวหลังมีวัคซีนป้องกันโควิด-19 ออกมาใช้ ผลักดันให้ความต้องการใช้น้ำมันเพิ่มขึ้น และราคาน่าจะมีเสถียรภาพมากกว่าปีก่อน ส่งผลดีต่อการดำเนินงานเมื่อเทียบกับปีก่อน ล่าสุดจับมือการนิคมอุตสาหกรรมแห่งประเทศไทย (กนอ.) จัดทำระบบห้องเย็น (Blast freezer &amp; Cold storage) ภายใต้โครงการระเบียงผลไม้ภาคตะวันออก
*TQM รุกหนัก อัญชลิน พรรณนิภา ประธาน บริษัท ทีคิวเอ็ม อินชัวร์รันส์ โบรคเกอร์ จำกัด ในกลุ่ม บมจ.ทีคิวเอ็ม คอร์ปอเรชั่น (TQM) จับมือช้อปปี้ ประเทศไทย (Shopee) เปิดขายประกันบนมาร์เก็ตเพลสเพื่อขยายช่องทางขายใหม่เจาะตลาดนักช้อปออนไลน์ในยุคนิวนอร์มัล ประเดิมแคมเปญแรกแห่งปี TQM x Shopee 2.2 รวมประกัน COVID-19 ซื้อประกันโควิด-19 รับโค้ดเงินคืนในรูปแบบ Shopee Coins
*ธนโชติ รุ่งสิทธิวัฒน์ กรรมการผู้จัดการ บลจ.เอ็มเอฟซี (MFC) เผยเอ็มเอฟซีประสบความสำเร็จในการเสนอขายหน่วยลงทุนครั้งแรกของกองทุน อีเมอร์จิ้ง มาร์เก็ต MFC Emerging Market Fund (M-EM) ที่เปิดขายในช่วงสัปดาห์ที่ผ่านมา (ระหว่างวันที่ 12-19 มกราคม 2564) มียอดจองซื้อ 2,277 ล้านบาท ซึ่งเกินจำนวนมูลค่าโครงการ บริษัทจึงได้จดทะเบียนเพิ่มมูลค่าโครงการเป็น 5,000 ล้านบาท เพื่อรองรับความต้องการลงทุนที่มีอย่างต่อเนื่อง พร้อมเปิดซื้อขายหน่วยลงทุนเพิ่มเติมได้ตั้งแต่วันที่ 22 มกราคม 2564  เป็นต้นไป
*สาระ ล่ำซำ กรรมการผู้จัดการและประธานเจ้าหน้าที่บริหาร บมจ.เมืองไทยประกันชีวิต หรือ MTL เผยแผนปีนี้มุ่งเน้นผลิตภัณฑ์ บริการ ช่องทางการขายที่หลากหลาย ผ่านนวัตกรรม และเทคโนโลยีสมัยใหม่ที่สามารถตอบโจทย์ความต้องการของลูกค้าทุก Journey ในแบบที่มีความเฉพาะตัวของบุคคล (Personalization) มากยิ่งขึ้น ผ่านแพลตฟอร์ม Digital และ Non-digital ที่สามารถเข้าถึงความต้องการในทุกไลฟ์สไตล์ พร้อมให้ความสำคัญกับการขยายตลาดไปสู่ประเทศที่มีศักยภาพการเติบโตทางด้านเศรษฐกิจอย่างต่อเนื่อง
*ทักษิณ ตันติไพจิตร กรรมการผู้จัดการ บมจ.ไฟร์เทรดเอ็นจิเนียริ่ง (FTE) ตั้งเป้าหมายการเติบโตของรายได้รวมปี 64 ไม่ต่ำกว่า 1,000 ล้านบาท แบ่งเป็น สัดส่วนรายได้จากงานเอกชน 75% และภาครัฐ 25% ขณะที่จะรักษาอัตรากำไรสุทธิไม่ต่ำกว่า 10%
*ณรงค์ศักดิ์ ปลอดมีชัย ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ จำกัด เผยกองทุนฯ ได้จ่ายเงินปันผลกองทุนรวมหุ้นระยะยาว (LTF) จำนวน 3 กองทุน และกองทุน Super Savings (ชนิดเพื่อการออม) จำนวน 2 กองทุน รวมมูลค่ากว่า 358 ล้าน ให้กับผู้ถือหน่วยพร้อมกันในวันที่ 22 มกราคม 2564 ที่ผ่านมา